प्रदेश में दो लोकसभा और एक विधानसभा सीट के उपचुनाव में सोमवार को हुए भारी मतदान के बाद दोनों प्रमुख दलों भाजपा और कांग्रेस ने अपने अपने जीत के दावे किए हैं। अजमेर और अलवर लोकसभा व माडंलगढ़ विधानसभा सीट के उपचुनाव के लिए उम्मीदवारों के साथ ही कई दिग्गज नेताओं ने भी वोट डाले। माडंलगढ़ विधानसभा सीट पर मतदान 80 फीसद से ज्यादा हुआ है तो अजमेर में 65 और अलवर लोकसभा सीट पर 60 फीसद से ज्यादा वोट डाले जाने का अनुमान है। इन क्षेत्रों के कई मतदान केंद्रों पर वोटिंग मशीनों में खराबी के चलते देर से मतदान शुरू होने के कारण वोट डालने की कतारें शाम सात बजे तक लगी हुई थी। इसके बाद ही निर्वाचन विभाग सही आंकडे़ जारी करेगा।